
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на решение на Съвета за сключване на Споразумението между Европейския съюз, от една страна, и Република Еквадор, от друга страна, за сътрудничество между Агенцията на Европейския съюз за сътрудничество в областта на правоприлагането (Европол) и органите на Еквадор, компетентни в областта на борбата с тежката престъпност и тероризма
(10965/2025 – C10‑0219/2025 – 2025/0120(NLE))
(Одобрение)
Европейският парламент,
–	като взе предвид проекта на решение на Съвета (10965/2025),
–	като взе предвид проекта на Споразумението между Европейския съюз, от една страна, и Република Еквадор, от друга страна, за сътрудничество между Агенцията на Европейския съюз за сътрудничество в областта на правоприлагането (Европол) и органите на Еквадор, компетентни в областта на борбата с тежката престъпност и тероризма (10969/2025),
–	като взе предвид искането за одобрение, представено от Съвета в съответствие с член 16, параграф 2, член 88 и член 218, параграф 6, втора алинея, буква а), точка v), както и с член 218, параграф 7 от Договора за функционирането на Европейския съюз (C10‑0219/2025),
–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид препоръката на комисията по граждански свободи, правосъдие и вътрешни работи (A10‑0000/2025),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и парламентите на държавите членки и на Република Еквадор.

Транснационалните организирана престъпност и тероризъм по своята същност са трансгранични явления. Престъпните мрежи, участващи в трафика на наркотици, трафика на хора, контрабандата на оръжие и изпирането на пари, често действат в световен мащаб, като използват правни пропуски и пропуски в юрисдикциите, за да избегнат разкриването и наказателното преследване. В този контекст Латинска Америка, която е основният регион, в който се отглежда и добива кокаин, играе специална роля. Нейните пристанища често са отправна точка за по-нататъшно транспортиране до Европейския съюз. Тя е също така източник на трафик на хора за сексуална и, в по-малка степен, трудова експлоатация, както и на незаконни имигранти, превеждани контрабандно по въздух до Европа.

Засиленото оперативно сътрудничество и споделянето на съответната информация между Европол и Еквадор ще бъдат от значение за противодействието на тежки престъпления в много области на престъпността от общ интерес, като така ще се гарантира повече безопасност за нашите общества. Това сътрудничество между Европол и Еквадор вече съществува под формата на работно споразумение, подписано през октомври 2023 г. В Европол беше изпратен и еквадорски служител за връзка. Без възможност за обмен на лични данни обаче агенцията не е ефективен инструмент в борбата с транснационалните престъпни мрежи. Този вид засилено оперативно сътрудничество и споделянето на съответната информация между Европол и Еквадор са от значение за противодействието на тежки престъпления в много области на престъпността от общ интерес.

Споразумението между ЕС и Еквадор за сътрудничество между Европол и еквадорските органи ще осигури този съществен елемент за нашите правоприлагащи органи. То ще даде възможност за обмен на лични данни, който е от решаващо значение при работата с извършители на престъпления. То ще осигури и общи принципи за защита на данните, категории лични данни, правила за автоматизирано обработване и последващо предаване на лични данни. В същото време то ще съдържа и гаранции, например относно правото на достъп и правото на коригиране, заличаване и ограничаване. ЕНОЗД направи положително заключение, че споразумението съдържа подходящи гаранции по отношение на защитата на неприкосновеността на личния живот и основните права и свободи на физическите лица. 

Сътрудничеството между Европол и еквадорските компетентни органи е крайно необходимо за справяне с тежката престъпност и тероризма. Като улеснява обмена на разузнавателна информация, укрепва институционалния капацитет, хармонизира правните рамки и дава възможност за координирани операции, това партньорство повишава сигурността в Европа, Латинска Америка и извън нея. Това сътрудничество подчертава принципа, че в един глобализиран свят колективните действия са не само полезни – те са от съществено значение за поддържането на мира и стабилността.

<FootprintIntro>В рамките на своята изключителна отговорност докладчикът декларира, че в доклада не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността.</FootprintIntro> [1:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

